ՀԻՄՆԱՎՈՐՈՒՄ
ՀՀ ՏԱՐԱԾՔԱՅԻՆ ԿԱՌԱՎԱՐՄԱՆ ԵՎ ԵՆԹԱԿԱՌՈՒՑՎԱԾՔՆԵՐԻ ՆԱԽԱՐԱՐՈՒԹՅԱՆ ԵՎ ԵՎՐՈՊԱԿԱՆ ՆԵՐԴՐՈՒՄԱՅԻՆ ԲԱՆԿԻ ՄԻՋԵՎ ԿՆՔՎՈՂ «ՀԱՅԱՍՏԱՆՈՒՄ ՃԱՆԱՊԱՐՀԱՅԻՆ ԱՆՎՏԱՆԳՈՒԹՅԱՆ ԵՎ ԹՎԱՅՆԱՑՄԱՆ ԾՐԱԳՐԻ ԻՐԱԿԱՆԱՑՄԱՆ ՆՊԱՏԱԿՈՎ ԽՈՐՀՐԴԱՏՎԱԿԱՆ ԱՋԱԿՑՈՒԹՅԱՆ ԵՎ ԽՈՐՀՐԴԱՏՎԱԿԱՆ ԾԱՌԱՅՈՒԹՅՈՒՆՆԵՐԻ ՄԱՏՈՒՑՄԱՆ» ԹԻՎ AA-012838 ՀԱՄԱԳՈՐԾԱԿՑՈՒԹՅԱՆ ՀԱՄԱՁԱՅՆԱԳՐԻ ՍՏՈՐԱԳՐՄԱՆ ՆՊԱՏԱԿԱՀԱՐՄԱՐՈՒԹՅԱՆ 
ՀՀ տարածքային կառավարման և ենթակառուցվածքների նախարարության (ՏԿԵՆ) և Եվրոպական ներդրումային բանկի (ԵՆԲ) միջև 2025 թվականի ընթացքում տեղի ունեցած քննարկումների արդյունքում՝ ձեռք է բերվել համաձայնություն նախատեսվող Հայաստանի ճանապարհային անվտանգության և թվայնացման ծրագրի իրականացման, ինչպես նաև ճանապարհային ցանցի անվտանգության գնահատումների (ՃՑԱԳ/NWRSA) համակարգի ներդրման նպատակով համագործակցության վերաբերյալ։ Նախատեսվում է ԵՆԲ-ի և ՏԿԵՆ-ի միջև կնքել «Հայաստանում ճանապարհային անվտանգության և թվայնացման ծրագրի իրականացման նպատակով խորհրդատվական աջակցության և խորհրդատվական ծառայությունների մատուցման» թիվ AA-012838 համագործակցության համաձայնագիրը (այսուհետ՝ Համաձայնագիր): 
Համաձայնագրի համաձայն՝ ԵՆԲ-ն, որպես ՏԿԵՆ-ին տեխնիկական աջակցություն, իր քաղաքականության, կանոնների և ընթացակարգերի համաձայն, կիրականացի Խորհրդատվական ծառայությունների գնումների գործընթաց և կկնքի համապատասխան խորհրդատվական ծառայությունների մատուցման պայմանագիր՝ Հայաստանի Հանրապետությունում ճանապարհային անվտանգության և թվայնացման ծրագրի (այսուհետ՝ Ծրագիր) իրագործմանն աջակցելու համար: 
ԵՆԲ-ի կողմից կնքված Խորհրդատվական ծառայությունների մատուցման պայմանագրի շրջանակներում Խորհրդատուի ծառայությունները ուղղված կլինեն ճանապարհային անվտանգության կառավարման բարելավմանը, ճանապարհային անվտանգության աուդիտի համակարգերի զարգացմանը, վթարավտանգ տեղամասերի (սև կետերի) կառավարման մեխանիզմների մշակմանը։
Խորհրդատվական աջակցության շրջանակներում իրականացվելու են Ծրագրի մշակման տեխնիկական գործընթացի ընդհանուր ուղղորդում, Ծրագրի նախապատրաստման աջակցություն՝ ֆինանսավորման ներգրավման և իրականացման նպատակով, Ծրագրի նախապատրաստման խորհրդատուների ներգրավման նպատակով՝ տեխնիկական առաջադրանքների մշակում, աջակցություն խորհրդատվական ծառայությունների գնումների և պայմանագրերի կառավարման գործընթացում, ընտրված խորհրդատուների կողմից ներկայացված փաստաթղթերի/հաշվետվությունների դիտարկում և դրանց վերաբերյալ մեկնաբանությունների տրամադրում, ինչպես նաև ծրագրի նախապատրաստման առանձին ասպեկտների վերաբերյալ ուղեցույցների մշակում։
Համաձայնագրի շրջանակներում իրականացվող խորհրդատվությունները և ուսումնասիրությունների կազմակերպումը տրանսպորտային ոլորտի զարգացման համատեքստում միտված են ՀՀ ճանապարհային անվտանգության ազգային ռազմավարության նպատակների իրագործմանը: 

Ծրագրի իրականացումը բխում է ՀՀ 2021-2026 թվականների գործունեության միջոցառումների ծրագրից (միջոցառում 44)։  

Համաձայնագրով Հայաստանի Հանրապետության համար չեն առաջանում գույքային ու ֆինանսական պարտավորություններ, քանի որ խորհրդատվական ծառայությունների մատուցման պայմանագիրը կնքվում է ԵՆԲ-ի կողմից և պայմանագրով նախատեսված վճարումները կատարում է ԵՆԲ-ն:
 
Ելնելով վերոգրյալից՝ Եվրոպական ներդրումային բանկի և ՀՀ տարածքային կառավարման և ենթակառուցվածքների նախարարության միջև «Հայաստանում ճանապարհային անվտանգության և թվայնացման ծրագրի իրականացման նպատակով խորհրդատվական աջակցության և խորհրդատվական ծառայությունների մատուցման» թիվ AA-012838 համագործակցության համաձայնագրի ստորագրումը համարում ենք նպատակահարմար:

ՀՀ տարածքային կառավարման և
 ենթակառուցվածքների նախարարություն
